Экасцежка ў Заводскім раёне размесціцца ў межах вуліц Убарэвіча, Галадзеда, ракі Свіслач. Зрэшты, сцежкі, пратаптаныя мясцовымі жыхарамі, там ёсць і зараз, але яны патрабуюць добраўпарадкавання. З першых крокаў па лесапаласе мяне сустрэў рознагалосы птушыны хор. Магчымасць паназіраць за птушкамі — адна з адметнасцей гэтай экасцежкі. Але найбольшую цікавасць, без сумнення, выклікаюць дзве бабровыя хаткі. Адну з іх знайсці няцяжка — вялізная куча хмызняку відаць нават з аўтобуснага прыпынку. Толькі на першы погляд яна здаецца бязладнай, на самай справе кожная галінка надзейна замацавана. Уваходы ў хатку знаходзяцца пад вадой, а на паверхні можна ўбачыць навесы — іх звяркі робяць, каб зімой вада над уваходам не замерзла і не заперла іх у хатцы.